അരുൺ ജെയ്റ്റ്ലിയുടെ ധനകാര്യ ബജറ്റിലേയ്ക്ക് പുതിയ നിർദേശങ്ങളുമായി ആർഎസ്എസിന്റെ കർഷക സംഘടന . ആർഎസ്എസ് അംഗീകൃത കർഷക സംഘടന ഭാരതീയ കിസാൻ സംഘാണ് പച്ചക്കറി എംആർപി നിരക്കിൽ ലഭ്യമാക്കണമെന്നും ഇതിന്റെ ഫലം കർഷകർക്ക് ലഭിക്കണമെന്നുമുള്ള ആവശ്യവുമായി രംഗത്തെത്തിയിട്ടുള്ളത് . പച്ചക്കറി ഉൾപ്പെടെയുള്ള കാർഷിക ഉൽപ്പന്നങ്ങളുടെ വില സർക്കാർ ഉയർത്തണമെന്നും കർഷകർ അഞ്ച് രൂപയ്ക്ക് വിൽക്കുന്ന തക്കാളി മാർക്കറ്റിൽ 30 രൂപയ്ക്ക് വിൽക്കുന്നത് അനീതിയാണെന്നും ഈ ഉൽപ്പന്നങ്ങൾ ഉപയോക്താക്കളിൽ എത്തുമ്പോഴേക്ക് 50 രൂപ വരെയാകുന്നുണ്ടെന്നും സംഘടന ചൂണ്ടിക്കാണിക്കുന്നു . കർഷകർ അസംസ്കൃത വസ്തുുക്കൾ വാങ്ങുന്നത് എംആർപി നിരക്കിലാണ് എന്നാൽ കാർഷിക ഉൽപ്പന്നങ്ങൾ തുച്ഛമായ വിലയ്ക്ക് വിൽക്കേണ്ടിവരുന്നുവെന്നും ഭാരതീയ കിസാൻ സംഘ് ദേശീയ സെക്രട്ടറി മോഹിനി മോഹനെ ഉദ്ധരിച്ച് ന്യൂസ് 18 റിപ്പോർട്ട് ചെയ്യുന്നു . കർഷകർക്ക് തങ്ങൾ ഉൽപ്പാദിപ്പിക്കുന്ന കാർഷിക വിളകളിൽ നിന്ന് വരുമാനം ലഭിക്കുന്നില്ലെന്നും മാർക്കറ്റിൽ ഇവ വിൽക്കുന്നവർക്കാണ് ലാഭം ലഭിക്കുന്നതെന്നും ആർഎസ്എസിന്റെ കർഷക സംഘടന ചൂണ്ടിക്കാണിക്കുന്നു . നിലവിൽ പഞ്ചാബിലും ഹരിയാണയിലും മാത്രമാണ് കർഷകർക്ക് പച്ചക്കറികൾക്കും കാർഷികോൽപ്പന്നങ്ങൾക്കും മിനിമം സപ്പോർട്ട് പ്രൈസ് ലഭിക്കുന്നത് . സർക്കാർ എല്ലാത്തരം വലിയ കാർഷിക വിളകളും എംഎസ്പി നിരക്കിൽ എടുക്കണമെന്നും മിശ്ര ആവശ്യപ്പെടുന്നു . നിലവിൽ 23 കാർഷിക വിളകൾക്ക് മാത്രമാണ് മിനിമം സപ്പോർട്ട് പ്രൈസ് ലഭിക്കുന്നത് . രാജ്യത്തെ കർഷകരുടെ വരുനമാനം കുറയുന്നത് തടയാൻ കഴിഞ്ഞില്ലെങ്കിലും കൃത്യമായ വരുമാനം കർഷകർക്ക് ലഭിക്കുന്നതിനുള്ള നടപടികളെങ്കിലും സ്വീകരിക്കേണ്ടതുണ്ടെന്നും കർഷക സംഘടന വാദിക്കുന്നു . കർഷകർക്ക് കാർഷിക ഉൽപ്പന്നങ്ങൾക്ക് മിനിമം സപ്പോർട്ട് പ്രൈസ് ലഭിക്കുന്നുണ്ടെന്ന് കേന്ദ്ര കൃഷിമന്ത്രിയെങ്കിലും ഉറപ്പാക്കണമെന്നും സംഘടന ആവശ്യപ്പെടുന്നു . ഫെബ്രുവരി ആദ്യവാരം എൻഡിഎ സർക്കാരിന്റെ കേന്ദ്രബജറ്റ് അവതരിപ്പിക്കാനിരിക്കെയാണ് കർഷക സംഘടന മുന്നോട്ടുവയ്ക്കുന്ന ആവശ്യം . എന്നാൽ 2019ലെ ലോക്സഭാ തിരഞ്ഞെടുപ്പ് മുന്നിൽക്കണ്ട് കർഷകർക്ക് ക്ഷേമപദ്ധതികൾ പ്രഖ്യാപിച്ചേക്കുമെന്നും ചില സൂചനകളുണ്ട് .